‘Zuma wou Nxasana afdank oor klagte teen Jiba’ | Netwerk24
Deur Llewellyn Prince 28 November 2018 22:11
Oudpres. Jacob Zuma wou Mxolisi Nxasana as nasionale direkteur van openbare vervolging (NDOV) afdank omdat hy nie gelukkig was dat Nxasana weer klagte teen die omstrede adv. Nomgcobo Jiba ingestel het nie.
Die Zondo-kommissie van ondersoek na staatskaping het dit Woensdag gehoor toe adv. Mahlodi Muofhe, voormalige spesiale raadgewer van oudminister Ngoako Ramatlhodi daaroor getuig het.
Pres. Cyril Ramaphosa het Jiba, voormalige adjunk-NDOV, verlede maand met volle salaris geskors hangende ’n ondersoek na haar bevoegdheid vir haar pos.
Volgens Muofhe is hy in sy termyn as Ramatlhodi se spesiale raadgewer uit die bloute na ’n vergadering met Zuma en Nathi Nhleko, wat toe nog minister van polisie was, genooi.
“Die oudpresident (Zuma) het gesê hy wil hê ek moes die hoof van die nasionale vervolgingsgesag (NVG) word. Ek was geskok oor die aanbod. Ek het hom gevra hoekom ek, wat Nxasana verkeerd gedoen het en wat sal gebeur as ek hom persoonlik weens misdade wil vervolg.”
Mxolisi Nxasana. Foto: Alet Pretorius
Volgens Muofhe het Zuma net geantwoord dat hy dink Muofhe het dit wat nodig is om die NVG te stabiliseer.
“Oor wat Nxasana verkeerd gedoen het, het Zuma gevra waarom Nxasana Jiba weer aangekla het.
“Hy het gesê hy was ongelukkig omdat Nxasana Jiba vervolg het. Ek het toe gevoel dat hy my wou aanstel as NVG-hoof, maar dat Jiba eintlik die de facto-hoof daar sou wees. Ek het uit sy verduideliking verstaan dat hy my sou aanstel as NDOV solank ek nie aan Jiba sou raak nie.”
Volgens Muofhe was hy ongemaklik daarmee en het hy die aanbod van die hand gewys.
Zuma het ná ’n omstrede goue handdruk aan Nxasana in 2015 adv. Shaun Abrahams as NDOV aangestel. Abrahams het die pos vroeër vanjaar ná ’n hofbevel verlaat.
Meer oor: Ndov | Mxolisi Nxasana | Oudpres. Jacob Zuma | Staatskaping | Afdanking | Zondo-Kommissie Van Ondersoek
EFF sal Zuma en Amin ver oortref